Simion Mehedinţi (scoala muncii) 


Ca om de ştiinţă, Simion Mehedinţi! s-a dedicat cercetărilor în domeniul geografiei şi 
predării acestei discipline, dar a manifestat cu constanţă şi preocupări de natură pedagogică, 
ce s-au centrat pe ideea stabilirii cadrului bio-geo-etnografic al poporului român şi 
întemeierea unui sistem de educaţie potrivit lui. Cadrul specific în care îşi desfăşoară viaţa 
poporul român este cel sătesc, un cadru natural ce trebuie păstrat ca atare. El pune în 
discuție, asemenea filosofului Lucian Blaga, existența unei matrice stilistice, la teoretizarea 
cărei ajunge în urma propriilor observaţii de natură etnografică, considerând că „structura 
psihică atârnă vrând-nevrând de unele dispoziții organice, căpătate prin civilizaţie, precum 
şi de înclinări subconştiente, moştenite prin cultură”. Definirea celor două noţiuni, cea de 
„civilizaţie” şi cea de „cultură”, este realizată prin prisma coordonatelor majore ale vieţii 
unui popor: „Civilizaţia este suma tuturor invențiunilor tehnice prin care omul a ajuns să se 
adapteze la mediul geografic, precum şi dispoziţiile organice pe care grupările rasiale şi 
chiar etnice le-au dobândit în timpul acestei milenare adaptări”, iar „Cultura e altceva: e 
suma tuturor creațiilor sufleteşti, prin care omul a căutat să ajungă în armonie nu numai cu 
universul fizic, dar şi cu cel psihic”. Cultura spre care tinde un popor trebuie să se 
potrivească firii şi moravurilor sale, căci îndrumarea unei naţiuni spre o cultură mai înaltă 
nu este posibilă decât hrănind-o, mai întâi, din propriul „avut sufletesc”, adunat de-a lungul 
veacurilor. Se va păstra, aşadar, fondul cultural existent, iar elementele noi vor fi admise 
doar dacă îl vor păstra nealterat. O astfel de sarcină îi revine etnopedagogiei, care, 
sprijinindu-se pe psihologia structurală, îi va lua locul „pedagogiei globale”, intelectualiste. 
Ea urmează să fie promovată de către cel mai înalt forum ştiinţific al ţării, Academia, 
considerată „un îndreptar, o şcoală de perfecționare a neamului, o instituție etnopedagogică, 
adică educatoarea naţiunii întregi”. Misiunea acestei instituţii nu este de a se ocupa cu 
cercetările ştiinţifice pure, pentru care, de altfel, există diverse institute, ci cu opera de 
educare, prin explorarea a tot ceea ce este legat de viața poporului. 

Simion Mehedinţi pledează pentru o pedagogie cu un câmp larg de acţiune, o pedagogie ce 
nu se rezumă la orientarea modestei activități de dascăl, ci izvorăşte din grija educativă 
pentru neam. În demersurile sale, această ştiinţă trebuie să pornească de la realitatea 
românească, de la cunoaşterea poporului român, a psihologiei sale. Pronunțându-se 

împotriva preluării mecanice a experienței pedagogice din alte țări, Mehedinţi pledează 
pentru o pedagogie care să pornească de la condiţiile concrete ale țării: „Nu putem importa 
educaţia engleză, germană sau americană spre a ne lecui de neajunsurile noastre; numai o 
pedagogie românească poate folosi pe deplin poporului român”: În sprijinul tezei 
caracterului național al pedagogiei este adus următorul argument: practic vorbind, nu poate 
exista o şcoală universală, un program de studiu universal şi nici cărți şcolare universale, ci 
fiecare unitate etnică trebuie să-şi creeze toate acestea potrivit cu nevoile şi condițiile sale 
specifice. Prin urmare, a instrui, a educa înseamnă „a integra pe copil în neamul din care 
face parte”. Adaptarea sistemului de învățământ la specificul şi nevoile țării este, aşadar, o 
necesitate. 

Spre deosebire de mulţi pedagogi români din acea vreme, Simion Mehedinţi dezvoltă o 
concepție pedagogică bazată pe fapte concrete. Ideea centrală susţinută este aceea a „şcolii 
muncii”. Ridicându-se împotriva pedagogiei ce promovează în mod exagerat verbalismul, 
oferind un model al activităţii instructiv-educative, care presupune ascultarea şi memorarea 
unor abstracțiuni sterile de către elevi, el declară munca drept prim principiu al educaţiei. 
Convingerea lui, fundamentată pe datele oferite de etnografie şi întărită de pedologie, este 
că „aşa cum munceşti, aşa gândeşti şi tot aşa vorbeşti”, de unde urmează o întreagă 
concepție asupra modului de a realiza instruirea, sintetizată în felul următor: ,„...singura 
cale pentru a dobândi învățătura temeinică şi caracterul sigur e munca efectivă (...). Cine 
îşi dă seama de felul cum lucrează creierul vede îndată că nimic nu poate pătrunde în 
sufletul nostru, dacă n-a trecut mai întâi prin simţurile noastre şi îndeosebi prin mână, 
tovarăşa oricărui simţ. Căci ea mânuieşte lucrurile spre a fi văzute mai bine de ochi; ea le 
loveşte spre a înştiința urechea despre sunetul lor; ea le duce la gură spre a fi gustate şi la 
nas ca să fie mirosite; tot ea le pipăie, le saltă şi le ridică spre a ne încredința de tăria ori 
moliciunea, căldura ori răceala, uşurătatea ori greutatea lor. De aceea, numai muncind (şi 
îndeosebi muncind cu braţele) poţi împuternici trupul şi creierul, lăcaşul sufletului. Numai 
muncind în adevăr poți cunoaşte deplin lumea dimprejur, poți preţui valoarea lucrurilor sau 
a oamenilor şi poți fi tu însuţi gata a trece de la vorbă la faptă, adică poţi dobândi 
caracter”. În consecință, educaţia nu este o artă, ci o ştiinţă, iar filosofia ei se rezumă la a-l 
îndruma pe copil, potrivit cu nivelul lui de dezvoltare, către munci adevărate, pentru a-i 
dezvolta deprinderi. Apreciind pozitiv afirmaţia lui Fröbel cum că educaţia trebuie 
întemeiată pe activitatea copiilor, Simion Mehedinţi ajunge să afirme, la rândul său, că şti 
şi poţi pe cât munceşti, că adevărata şcoală a unui om şi chiar a unui neam întreg este 
munca lui. 

Poziţia lui Simion Mehedinţi nu era una singulară, căci nu cu mult timp înainte îşi făcuseră 
loc în pedagogia românească ideile Şcolii active. De altfel, ideile sale se înscriu în 
parametrii Şcolii active, ca o contrapondere la şcoala în care dobândirea culturii generale 
constituia singura prioritate. Ideea necesităţii legării şcolii de muncă se regăseşte în mai 
toate scrierile lui Simion Mehedinţi. Nu lucrul cu cerneala şi hârtia marchează începutul 
şcolii, ci viaţa de toate zilele. Nu trebuie să exagerăm importanța cunoştinţelor teoretice în 
dauna celor practice: a munci intens şi ştiinţific trebuie deci să fie pentru noi un postulat 
zilnic, cu care să ne deprindem mintea chiar din copilărie. Şcoala, ca şi familia, trebuie să-i 
atragă pe copii în activităţi lucrative, potrivite cu puterile lor, căci, în aprecierea lui Simion 
Mehedinţi, nu diploma, ci munca e criteriul valorii unui om. 

Sursa de inspiraţie pentru dezideratul „şcolii muncii” o constituie pedagogia lui Rousseau, 
dar şi preocuparea manifestată în Germania, unde Simion Mehedinţi îşi făcuse studiile, 
pentru „Arbeitsschule”. De ce şcoala muncii? Pentru că munca este însuşirea fundamentală 
a omului. Dacă este adevărat că dezvoltarea sufletească a omului, de când a depăşit treapta 
animalităţii, a fost pricinuită de nevoia de a muncii tot mai mult şi cu unelte tot mai diferite, 
atunci nu mai încape nici o îndoială că şcoala muncii nu este o formulă născocită de un 
pedagog, ci este chiar legea dezvoltării umane. Şcoala muncii este o metodă de cunoaştere 
şi de acțiune practică. Nu este vorba însă de o activitate care să-i confere copilului un 
anumit statut social şi profesional, ci de una în sine, pornită din dorinţa de a modela natura 
pentru a o face armonioasă şi conformă cu caracteristicile poporului, căruia îi aparţine. 
Şcoala muncii nu trebuie confundată cu manuilismul, ci o direcție de gândire şi de acțiune 
educativă, ce adaugă elementul local (etnic) la maiestuoasa arhitectură a pedagogiei 
generale. Spre deosebire de lucrul manual, care are ca scop să facă dintr-un copil un 
meşteşugar, şcoala muncii înseamnă să pui în mişcare toate puterile sufletului şi ale 
corpului copiilor, pentru a le spori şi, în acelaşi timp, să identifici însuşirea cea mai 
puternică a fiecărei personalități, pentru a-i da îndrumarea cea mai rodnică pentru individ şi 
pentru societate. Ca soluție practică, Simion Mehedinţi recomanda proiectarea programului 
tuturor anilor de studiu „peste munca din fiecare colț de pământ al țării, potrivit cu ritmul ei 
în timp”, astfel ademenindu-l pe copil la o viaţă şcolară cât se poate de intensă şi asociindu- 
i pregătirea fizică, intelectuală şi morală la munca concretă a celor dimprejurul şcolii. 

In concepţia lui Simion Mehedinţi, munca este un declanşator de forţe interne, un generator de energii 
omeneşti, un izvor nesecat de idei, căci nimic nu învaţă omul deplin până nu munceşte, avea să proclame el: 


„Dezvoltarea copilului şi a genului omenesc, aşa cum ne-o arată antropologia, pedologia, psihologia, 
pedagogia şi etnografia, ne duce la o singură încheiere: în afară de munca efectivă, toate căile educaţiei sunt 


false şi deci primejdioase”. Două condiţii trebuie îndeplinite pentru ca educaţia prin muncă să-şi atingă 
consideră că munca trebuie privită întotdeauna ca un dar şi nu ca o pedeapsă. Orice cadru didactic se poate 
convinge în activitatea sa cotidiană de următoarea realitate: cât de dăunătoare este greşeala de a-l pedepsi pe 
şcolar dându-i să efectueze o anumită muncă şi cât de mari sunt roadele muncii, pe care o desfăşoară tinerii 
atunci când, ca urmare a intervenţiei educatorului, înțeleg că prin aceasta li se oferă posibilitatea să-şi dezvolte 
personalitatea. Din sfera preocupărilor lui Simion Mehedinţi pentru cultivarea în şcoală a interesului şi a 
respectului pentru muncă face parte şi problema orientării profesionale, abordată sub două aspecte: al 
însemnătăţii ei şi al vârstei la care se poate începe. Şcoala trebuie să crească copiii pentru carieră, se arată în 
lucrarea Ce poate face un educator (1932). Îndrumarea profesională din partea şcolii nu este posibilă 
decât abia pe la 14 sau 15 ani, deoarece acum încep să se manifeste înclinațiile şi dispozițiile sufleteşti ale 
copilului. Până la această vârstă, factorii educativi şi în primul rând învățătorii trebuie să urmărească 
manifestările elevilor în cele mai caracteristice şi diverse situaţii ale vieţii şcolare şi extraşcolare, identificând 
cu atenție obiectele şi activitățile spre care aceştia se simt mai mult atraşi şi încurajând deprinderile practice, 
care constituie premisele psihologice ale orientării profesionale de mai târziu. În plus, în această perioadă 
elevii pot fi informaţi, prin predarea diferitelor discipline şi prin alte activităţi (vizite, întâlniri etc.), cu privire 
la unele meserii sau ramuri de activitate. Aşadar, abia pe la 14 sau 15 ani poate începe specializarea 
profesională. 

Pentru Simion Mehedinţi, un scop prioritar al educaţiei îl constituie formarea caracterului. 
Copilul are din naştere anumite însuşiri, care pot determina o parte a caracterului, cealaltă 
fiind determinată prin educaţie*. Totuşi, caracterul nu este un dar, ci o sumă de deprinderi 
dobândite prin muncă. El se formează treptat, prin colaborarea dintre însuşirile moştenite şi 
cele dobândite în cursul vieții. Fiecare om îşi are caracterul său, adică un ansamblu de 
deprinderi şi obişnuinţe, care stau în centrul vieții sale sufleteşti. Formarea acestuia prin 

educaţie nu se poate face însă fără a ţine seama de însuşirile native ale individului. 
Cunoaşterea lor intră în sarcina educatorului, dacă vrea să păşească pe căi cât mai sigure. 
Dezideratul care îl animă pe Simion Mehedinţi este readucerea poporului, decăzut din punct de vedere moral, 
la „bunele rânduieli arhaice”, printr-o „Evanghelie a muncii şi a iubirii” propovăduită în mediul său de viaţă. 
Un rol important în acest sens îi revine învățătorului, care trebuie să lucreze cât mai practic, să lege şcoala de 
muncă, să-l determine pe copil să treacă la faptă, privită de către Simion Mehedinţi ca o acţiune de purificare a 
omului şi a naturii. Succesele şcolii în realizarea instrucției şi educaţiei depind, în bună măsură, de 
personalitatea educatorului, de competențele şi trăsăturile lui de caracter. Convingerea sa, exprimată în studiul 
Către noua generaţie (1912), este că la renaşterea neamului poate contribui doar un dascăl înzestrat cu 
anumite calități, un dascăl ce aduce în şcoală însuflețire şi care pe lângă cunoştinţele pedagogice necesare 
predării unui obiect de studiu are şi interesul superior din punct de vedere cultural de a da neamului nu numai 
absolvenţi cu certificate, ci adevărate „valori sociale”. În scrierea intitulată Profesorul (1929), Simion 
Mehedinţi consideră că de la cadrele didactice trebuie să se pornească în orice reformă a educaţiei. Grija 
pentru cultura neamului este exprimată şi în articolul Îndărăt — spre şcoală! (1912), unde autorul îşi arată 
dezaprobarea pentru legea din 1905, care acorda profesorilor dreptul de a ocupa funcții în administraţia 
publică, într-o vreme când şcoala avea mare nevoie de ei. Un rol important în educaţia copiilor îl joacă 
familia, considerată prima şcoală a copilului, care uneori exercită asupra acestuia o influență atât de adâncă, 
încât urmele ei rămân pentru toată viaţa. In familie, copilul îşi formează primele reprezentări şi noţiuni despre 
lumea înconjurătoare, precum şi atitudini, care, în unele cazuri, îi influențează întreaga evoluţie viitoare. 

Un loc aparte în concepția lui Simion Mehedinţi despre învățământ îl ocupă principiul 
intuitiei, rezultat şi el din necesitatea apropierii şcolii de viaţă, de muncă’. În esență, acesta 
constă în faptul că prezentarea teoretică a problemelor trebuie îmbinată cu observarea 
directă a obiectelor şi fenomenelor. Aplicarea acestui principiu este recomandată îndeosebi 
pentru clasele mici, deoarece impresiile directe sunt pentru aceşti copii mult mai vii şi cu o 
putere mai mare de întipărire decât cele provocate de cuvânt, ajutând, totodată, la 
menținerea atenției un timp mai îndelungat şi la prevenirea apariției oboselii. Simion 
Mehedinţi se pronunţă şi pentru stimularea judecății în timpul predării lecţiilor, pentru 
dezvoltarea gândirii şi a spiritului de independenţă al elevilor. El condamnă învățământul 
ce se bazează doar pe memorizare, împiedicându-i pe elevi să-şi însuşească în aşa fel 
cunoştinţele încât să li se dezvolte şi capacitatea de a le aplica, de a le folosi în munca lor 
independentă. 

Una dintre cele mai importante sarcini ce îi revin învățământului, se arată în articolul Ce poate face un 


educator (1932), este stârnirea interesului elevului pentru ceea ce face. Fie că se joacă, fie că lucrează, 
şcolarul trebuie să simtă un real interes. Aceasta presupune, din partea educatorului, a renunţa la solicitarea 
exclusivă a memoriei, care nu numai că nu creează interesul, ci dimpotrivă, dă naştere unei repulsii. Alte 
modalităţi de a trezi interesul țin de întocmirea judicioasă a conținutului manualelor şi de activitatea 
profesorului în clasă. Simion Mehedinţi tratează şi problema accesibilităţii învățământului, considerând că 
volumul şi complexitatea cunoştinţelor studiate de elevi în şcoală, ca şi forma lor de transmitere trebuie să 
corespundă nivelului de dezvoltare la care au ajuns elevii, capacităţii lor de muncă. Problema pedagogică pe 
care o constituie volumul de cunoştinţe se reduce la două întrebări esenţiale: Cât? şi Ce? li se oferă elevilor 
spre învăţare. Dacă la aceste întrebări se va răspunde: doar ceea ce elevii pot să pătrundă cu puterea lor de 
judecată şi atât cât capacitatea lor de muncă permite, atunci înseamnă că s-a ținut seama de cerința 
accesibilității învățământului. Accesibilizarea se realizează în primul rând printr-o anumită manieră de a preda 
cunoştinţele, anume prin trecerea gradată de la simplu la complex, de la uşor la greu, de la fapte concrete la 
generalizări, de la generalizări mai simple la altele mai complicate. De vină pentru greutățile întâmpinate de 
elevi în învăţare nu este numai metoda intelectualist-autoritară practicată de profesori, ci şi manualele şcolare 
cu un conținut abstract, ce depăşeşte puterea de înțelegere a elevilor. Simion Mehedinţi aprecia elaborarea 
manualelor şcolare ca fiind o muncă ştiinţifică, pedagogică şi literară deosebit de complexă. Un bun manual 
trebuie să fie scurt, adică să cuprindă doar date şi fapte caracteristice, a căror dobândire să constituie nu doar 
un act de memorare, ci şi un ferment pentru cugetare. Manualul trebuie să-l înveţe pe elev nu numai să 


” Idem, „O eră nouă în învăţământ”, în Revista generală a învățământului, nr. 5-6, 1939 


dobândească nişte date factuale, ci şi să urmărească o idee, să mediteze asupra ei. Observând şi gândind, 
elevul ajunge la stadiul în care operează cu noţiunile şi regulile însuşite, rezolvă cu ajutorul lor probleme noi. 
Folosirea unor variate forme de expunere, precum comparaţia, exerciţiile sau indicațiile practice, dă 
manualului un spor de intuiție, de accesibilitate, de valoare. 

Concepţia lui Simion Mehedinţi educaţie şi profesia de educator este clar conturată în lucrarea 7rilogii. În 
analiza pe acre o face semnificației conceptelor de „educaţie” şi de „educator”, el se apropie de pedagogia lui 
E. Krieck. Educaţia înseamnă „actul de a integra pe copil în viaţa neamului său”, încadrarea eului individual şi 
empiric în eul normativ specific neamului. Simion Mehedinţi vede în educaţie un act de transformare a 
culturii neamului şi o pregătire a tinerilor în vederea creaţiei culturale. Prin educaţie, el cere să realizăm un om 
plin de pasiune, căci nu rațiunea, ci pasiunea stă la temelia vieţii. Din punct de vedere al conţinutului, educaţia 
este „suma tuturor acțiunilor, prin care individul este pus în stare să moştenească tot ce este esenţial din 


tradiţia de civilizaţie şi de cultură a neamului din care face parte, precum şi din patrimoniul obştesc al omenirii 

pentru a dezvolta cât mai complet însuşirile sale creatoare” -. Pentru a o realiza, este nevoie de educatori 


capabili, cu conştiinţa vocației şi bine pregătiți din punct de vedere ştiinţific. Pe lângă acestea, ei mai trebuie 
să dovedească şi alte însuşiri fundamentale: armonie lăuntrică, o reală iubire față de alții, atitudine 
contemplativ-religioasă în faţa tainelor universului. Principalul izvor al forţei educative a şcolii rezidă în 
personalitatea profesorului, în capacitatea lui de a se constitui într-un model de cugetare şi simţire, în 
personalitatea lui etică. Pentru Simion Mehedinţi, profesorul este purtătorul permanent al valorilor şi 
idealurilor, un exemplu pentru elevi în întreaga lor viaţă şcolară şi extraşcolară. Dar pentru ridicarea calității 
învățământului este necesară perfecţionarea continuă a celor ce au menirea să răspândească lumina cărţii în 
rândurile tinerei generaţii până la sfârşitul carierei, perfecţionare impusă de progresul permanent al ştiinţei şi 
culturii. 

Om de ştiinţă şi profesor universitar cu o îndelungată activitate la catedră, Simion 
Mehedinţi a fost şi un pedagog, ce a căutat soluţii pentru problemele majore cu care se 
confrunta învățământul din acea vreme. In scrierile sale, el a dovedit o gândire pedagogică 
originală, care a îmbogăţit prin ideile promovate patrimoniul pedagogiei româneşti. 


' Idem, Trilogii, p. 224 


